Bfn-man glo ontvoer, vermoorBloemfontein. (Argieffoto: Facebook) ’n 46-jarige man van Fichardtpark, Bloemfontein, is Sondag na bewering by sy huis ontvoer, waarna sy liggaam later in sy voertuig langs die N1 gevind is. Volgens sers. Mahlomola Kareli, polisiewoordvoerder, het die man se vrou (41) omstreeks 08:00 in die buurt gaan draf toe sy deur ’n gewapende man oorval is. Die man se gesig was bedek. “Die man het die vrou met ’n vuurwapen terug in die gesin se erf gedwing en geld geëis. ’n Tweede verdagte het ook verskyn,” het Kareli gesê. “Die vrou en haar twee kinders, onderskeidelik 14 en vier jaar oud, is in die badkamer toegesluit. Hul hande en voete is vasgebind.” Die vrou se man het ’n ruk daarna by die huis opgedaag en is deur die verdagtes met ŉ vuurwapen oorrompel. “Die man is gedwing om in sy voertuig (’n donkergrys Toyota Hilux-bakkie) te klim. Sy hande en voete is ook vasgebind en die verdagtes het ’n plastieksak oor sy kop getrek.” Die verdagtes het met die man weggery en die vrou en kinders in die badkamer gelos. “Die vrou het daarin geslaag om haarself los te maak en het hulp gaan soek.” Die polisie is ontbied en die voertuig is omstreeks 13:30 langs die N1 buite Bloemfontein gewaar. Dit het langs die pad gestaan. “’n Man is bebloed op die agtersitplek van die voertuig aangetref. Paramedici is ontbied en het die man op die toneel dood verklaar.” Die polisie ondersoek ’n saak van moord, ontvoering en huisbraak. Niemand is al in verband met die voorval in hegtenis geneem nie. Enigiemand met meer inligting kan speurkaptein Van Dyk by 082 526 2589 kontak of die Stop Misdaadnommer by 08600 10111 skakel.